Ди къуэш республикэхэм
Медведев Дмитрий игу ирихьащ
Адыгей. Москва и «Крокус-Экспо» выставкэ центрым гъатхэпэм и 16 — 18-хэм «Интурмаркет-2013» VIII дунейпсо турист гъэлъэгъуэныгъэ щекIуэкIащ. Абы Адыгэ Республикэм саугъэт къыщыхуагъэфэщащ.
Экспозицэхэр гъэщIэгъуэн щыхъуащ УФ-м и премьер-министр Медведев Дмитрий. Дихьэхауэ абы псори зэпиплъыхьащ, инвестицэ и лъэныкъуэкIэ Iуэхум щыгъуазэ зищIащ, Лъагъуэныкъуэ щIыпIэм бгы-лыжэ курорт къыщызэгъэпэщынымкIэ защIигъэкъуэну къигъэгугъащ.
Гъэлъэгъуэныгъэм нэхъ хуэхьэзыр щIыналъи 5-м Адыгейр яхыхьащ. Абы жыджэру зэрыхэтам папщIэ сертификат щхьэхуэ къыхуагъэфэщащ.
Темрезов Рашид Ингушым щохьэщIэ
Къэрэшей-Шэрджэс. КъШР-м и Iэтащхьэ Темрезов Рашид зи пашэ къулыкъущIэ гуп Ингушым щыIащ. Абыхэм къаIущIа Евкуров Юнус-Бэч къыхигъэщащ хьэщIэ лъапIэхэр иригъэблэгъэну зэригуапэр.
— Ди щIыналъэхэм я зэхуаку зэныбжьэгъугъэ, зэгъунэгъугъэ зэхущытыкIэфIхэр щызэтеубла мэхъу. Кавказым щыпсэухэр сыт щыгъуи цIэрыIуэщ я хьэщIэ егъэблэгъэкIэмрэ хабзэ екIумкIэ икIи зыр адрейм диIыгъыу дыкъогъуэгурыкIуэ. Къэрэшей-Шэрджэсым насыпрэ зэIузэпэщыгъэрэ иIэну, ди лъэпкъхэм я зэхущытыкIэр нэхъри быдэ хъуну си гуапэщ, — жиIащ Евкуровым. Абы хьэщIэхэм яригъэлъэгъуащ къыщызэрагъэпэщам щыщIэдзауэ нобэр къыздэсым я республикэм къыщыхъуа мыхьэнэшхуэ зиIэ Iуэхугъуэхэр къызытещ тхыдэ дэфтэрхэр.
Темрезовым къыхигъэщащ республикэм удэзыхьэх ухуэныгъэ куэд зэрыщыIэр. Абыхэм ящыщщ Фэеплъымрэ щIыхьымрэ я мемориалыр, Гъэмахуэ амфитеатрыр. КъШР-м и Iэтащхьэм жиIащ мы гъэм Черкесск къалэм нэгузегъэужьыпIэ щыухуэным зэрыщыщIадзэнур. Ингушым и Iэтащхьэр абы Архъыз курортым иригъэблэгъащ.
УЭРДОКЪУЭ Женя.
